Las Vegasin joukkoampuminen on käynnistänyt Yhdysvalloissa tuttuun tapaan keskustelun aselakien kiristämisen puolesta ja sitä vastaan.

Poliisin mukaan ampujan kotoa löytyi suuri määrä aseita, räjähteitä ja ammuksia. Hotellihuoneeseensa ampuja oli tuonut ainakin 16 asetta.

Demokraattien viime vaalien presidenttiehdokas Hillary Clinton keskitti huomion siihen, että Kansallinen kivääriyhdistys NRA haluaisi aseiden vaimentimien saatavuuden helpommaksi.

Hillary Clinton huomautti twiitissään, että Las Vegasin väkijoukko pakeni tulituksen ääntä.

The crowd fled at the sound of gunshots.



Imagine the deaths if the shooter had a silencer, which the NRA wants to make easier to get. — Hillary Clinton (@HillaryClinton) 2. lokakuuta 2017

Esimerkiksi uutiskanava CNN (siirryt toiseen palveluun) kertoo, että asetus on parhaillaan etenemässä kongressissa. Kuulonsuojausasetukseksi nimetty lakiesitys on osa laajempaa pakettia, joka helpottaisi aseiden kuljetusrajoituksia osavaltioiden rajojen yli.

Republikaanit tarjosivat rukouksia

Republikaanileiristä ei tullut maanantain aikana tukea aselakien kiristämiselle. Presidentti Donald Trump sanoi uskonnollissävytteisessä puheessaan rukoilevansa päivää, jolloin väkivalta loppuu.

Nevadan republikaanisenaattori Dean Heller ja edustajainhuoneen enemmistöjohtaja Steve Scalise tarjosivat uhreille rukouksia. Scalise joutui kesäkuussa ammutuksi republikaanipuolueen baseball-joukkueen harjoituksissa.

Senseless, horrifying act of violence in Las Vegas tonight. Praying for all the victims & those impacted by the tragedy. — Dean Heller (@SenDeanHeller) 2. lokakuuta 2017

Demokraattisenaattori Elizabeth Warren puolestaan sanoi, että ajatukset ja rukoukset eivät ole riittäviä, kun lapset jäävät orvoiksi ja vanhemmat hautaavat lapsiaan. Hän vaati twiitissään aseväkivallan lopettamista.

– Tragedioita on tapahtunut liian usein, Warren sanoi.

I’m heartsick for people in Nevada & across the country who woke up to this news & are worried that their family & friends are ok. — Elizabeth Warren (@SenWarren) 2. lokakuuta 2017

Valkoisen talon tiedottaja Sarah Sanders kommentoi varovasti, että aselakien mahdollisesta kiristämisestä keskustellaan tulevina päivinä. Hän sanoi, että uusilla laeilla täytyy olla todellista vaikutusta.

– Chicagossa oli yli 4 000 uhria aseisiin liittyvissä rikoksissa viime vuonna, ja siellä on maan tiukimmat aselait, hän sanoi.

Lisää Las Vegasista:

Yle Las Vegasissa: Ilon ja riemun kaupunki murtui suruun – "Tämä jää sydämiimme ikuisesti"

Las Vegasin joukkosurma: Uusimmat tiedot – mies kasvatti aseidensa tulinopeutta lisälaitteella

Analyysi: Las Vegasin turvatoimia kiristetään, mutta ei aselakeja

Lähteet: Yle, Reuters